ดันขายทอดตลาดผ่านเน็ต
กรมบังคับคดีชงแก้กฎกระทรวงขายทอดตลาด เปิดทางประมูล ผ่านระบบอิเล็กทรอนิกส์ รวดเร็ว โปร่งใส มีประสิทธิภาพ
7 เม.ย. 2558

กรมบังคับคดีชงแก้กฎกระทรวงขายทอดตลาด เปิดทางประมูล ผ่านระบบอิเล็กทรอนิกส์ รวดเร็ว โปร่งใส มีประสิทธิภาพ
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีได้เสนอปรับปรุงกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาดใหม่ให้ รมว.ยุติธรรม นำไปพิจารณาอนุมัติแล้ว โดยสาระสำคัญของการเปลี่ยนแปลงครั้งนี้ก็คือ ให้มีการขายทอดตลาดผ่านวิธีอิเล็กทรอนิกส์ได้ เพื่อให้เหมาะสมกับสถานการณ์เศรษฐกิจที่เปลี่ยนแปลงไป ซึ่งจะช่วยให้การขายทอดตลาดเป็นไปด้วยความรวดเร็ว เป็นธรรม และมีประสิทธิภาพมากขึ้น 
ทั้งนี้ จากเดิมที่ให้มีการประมูลขายทอดตลาดสินทรัพย์ในพื้นที่ที่ศาลมีคำพิพากษา กรมบังคับคดีจะเปิดทางให้ใช้วิธีอิเล็กทรอนิกส์ได้ เพื่อความสะดวกรวดเร็วและสามารถให้ผู้ที่ต้องการซื้อทรัพย์ในต่างจังหวัดไม่ต้องเดินทางไปประมูลสินทรัพย์ในต่างพื้นที่
ลักษณะของการขายทอดตลาดแบบใหม่นี้ จะคล้ายกับการประมูลผ่านอิเล็กทรอนิกส์ของระบบข้าราชการ (อีออกชั่น) ซึ่งกรมบังคับคดีจะเปิดห้องการประมูลอีออกชั่นที่สำนักงานใหญ่ในเขตบางขุนนนท์ และมีการคัดสินทรัพย์ที่น่าสนใจ หรือทรัพย์ที่มีมูลค่าสูงมาประมูลซื้อ ซึ่งจะทำให้มีการแข่งขันในวงกว้างขึ้น และช่วยผลักดันให้ราคาสินทรัพย์สูงขึ้นด้วย
นอกจากนี้ ยังมีการปรับเปลี่ยนหลักเกณฑ์ที่เป็นอุปสรรคต่อการขายทอดตลาด เป็นการกำหนดราคาเริ่มต้นที่เป็นราคาสมควรขาย องค์ประกอบของคณะกรรมการกำหนดหลักทรัพย์ การวางหลักประกันก่อนเข้าเสนอราคา การขยายระยะเวลาการชำระราคาส่วนที่เหลือ รวมทั้งการปรับลดขั้นตอนการปฏิบัติราชการ เพื่อให้การขายทอดตลาดเป็นไปอย่างรวดเร็วทันยุคสมัย มีความโปร่งใส และมีประสิทธิภาพขึ้น
สำหรับผลการขายสินทรัพย์ทอดตลาดในช่วง 5 เดือนที่ผ่านมา (ต.ค. 2557-ก.พ. 2558) สามารถผลักดันทรัพย์ไปได้แล้ว 4.3 หมื่นล้านบาท จากเป้าหมายในปี 2558 ที่จะผลักดันทรัพย์จำนวน 1 แสนล้านบาท โดยกรมบังคับคดีได้เปิดขายทอดตลาดในวันเสาร์และจัดทำแอพพลิเคชั่นแสดงรายการสินทรัพย์ที่จะประมูลขายผ่านแพลตฟอร์มบนโทรศัพท์มือถือ ซึ่งจะทำให้ผู้ที่สนใจประมูลซื้อสินทรัพย์มีความสะดวกในการคัดเลือกประมูลสินทรัพย์ที่ต้องการได้มากขึ้น ซึ่งหากมีการประมูลขายทอดตลาดสินทรัพย์ผ่านระบบอิเล็กทรอนิกส์ได้ จะทำให้สามารถดันทรัพย์ออกไปได้มากขึ้น
ทั้งนี้ กรมบังคับคดีมีทรัพย์สินที่อยู่กระบวนการขายทอดตลาดราว 1.63 แสนรายการ คิดเป็นทุนทรัพย์ประมาณ 2.23 แสนล้านบาท
ขณะที่การขายสินทรัพย์ในช่วงไตรมาสแรกของปีงบประมาณ 2558 ที่ผ่านมา (ต.ค.- ธ.ค. 2557) กรมบังคับคดีสามารถผลักดันทรัพย์ได้ 2.2 หมื่นล้านบาท ซึ่งในไตรมาส 2 (ม.ค.-มี.ค. 2558) ตั้งเป้าหมายผลักดันทรัพย์ให้ได้ 1.8 หมื่นล้านบาท และคาดว่าทั้งปีตั้งเป้าหมายผลักดันทรัพย์ให้ได้ 1 แสนล้านบาท
ปัจจุบันมีผู้สนใจประมูลซื้อสินทรัพย์จากกรมบังคับคดีมากขึ้น หลังจากที่กรมธนารักษ์กำลังจัดทำการสำรวจและประเมินราคาที่ดินใหม่ และคาดว่าจะมีผลบังคับใช้ในปี 2559 ทำให้มีการเก็งกันว่าราคาประเมินที่จะปรับตัวสูงขึ้น อีกทั้งปัจจุบันอัตราดอกเบี้ยก็ยังอยู่ในระดับต่ำอีกด้วย นอกจากนี้ การอยู่ระหว่างรอประกาศใช้กฎหมายการยกเว้นเก็บค่าธรรมเนียมส่วนกลางที่ค้างกับผู้ซื้อคอนโดมิเนียมจากกรมบังคับคดี ก็ยังช่วยลดภาระกับผู้ประมูลซื้อสินทรัพย์จากกรมบังคับคดี และทำให้คอนโดมิเนียมที่ค้างอยู่กรมบังคับคดีสามารถที่จะระบายออกได้เร็วขึ้น